KIRJALLINEN KYSYMYS E-0082/02

esittäjä(t): Chris Davies (ELDR) komissiolle

(25. tammikuuta 2002)

Aihe: Jääkaappien hävittäminen asetus (EY) 2037/2000

Ylähuoneessa 20. joulukuuta 2001 käydyssä keskustelussa todettiin, että Yhdistyneen kuningaskunnan hallitus hyväksyi helmikuussa 1999 pidetyn ympäristöasioiden neuvoston kannan, jonka mukaan jäsenvaltioilla oli erilaisia näkemyksiä jääkaappien eristyksessä käytettävien täysin halogenoitujen kloorifluorihiilivetyjen (CFC-yhdisteet) ja osittain halogenoitujen kloorifluorihiilivetyjen (HCFC-yhdisteet) talteen ottamisesta, ja että vuosien 1999 ja 2001 puolivälin aikana Yhdistyneen kuningaskunnan hallitus pyysi komissiolta lopullista laintulkintaa.

Lisäksi hallitus väitti, että komissio antoi vasta kesäkuussa 2001 lopullisen tulkinnan asetuksesta (EY) 2037/2000(1), missä tarkennettiin, että asetus edellyttää valvottujen aineiden talteen ottamista kotitalouksien käyttämien jääkaappien eristysmateriaalista.

Millä tavoin Yhdistyneen kuningaskunnan hallitus kuvasi komissiolle tammikuuta 2002 edeltävänä aikana niitä vaikeuksia, joita Britannia kohtaisi yrittäessään täyttää asetuksen vaatimukset, koska kyseisessä jäsenvaltiossa ei ole jääkaappien CFC-yhdisteiden poistamiseen erikoistunutta laitosta?

(1) EYVL L 244, 29.9.2000, s. 1.

Margot Wallströmin komission puolesta antama vastaus

(22. maaliskuuta 2002)

Otsonikerrosta heikentävistä aineista 29. kesäkuuta 2000 annetusta Euroopan parlamentin ja neuvoston asetuksesta (EY) N:o 2037/2000 päästiin yhteisymmärrykseen kesäkuussa 2000. Eräässä asetuksen säännöksessä, 16 artiklan 2 kohdassa, todetaan, että kotijääkaappeihin ja -pakastimiin sisältyvät täysin halogenoidut kloorifluorihiilivedyt (CFC-yhdisteet) on otettava talteen. Samalla säädettiin myös tämän säännöksen soveltamisesta vasta 31. joulukuuta 2001 alkaen, jotta jäsenvaltioilla olisi aikaa toteuttaa asianmukaiset järjestelyt CFC-yhdisteiden ottamiseksi talteen käytetyistä jääkaapeista.

Parlamentin jäsenelle tiedotettiin asetuksen (EY) N:o 2037/2000 mukaista kotijääkaappien hävittämistä koskevasta yhteydenpidosta komission ja Yhdistyneen kuningaskunnan hallituksen välillä vastauksessa kirjalliseen kysymykseen E-0005/02(1).

Yhteydenpidossa, joka koski CFC-yhdisteiden talteenottoa kotijääkaapeista, Yhdistynyt kuningaskunta esitti joukon perusteita erityisesti 11. syyskuuta 2000 päivätyssä kirjeessä ja hallintokomitean kokouksissa, joita järjestetään yleensä puolivuosittain asetukseen liittyvien toimien edistämiseksi. Kirjeessään Yhdistynyt kuningaskunta totesi, että asianmukaisen teknologian puuttumisen vuoksi otsonikerrosta heikentävien aineiden poistaminen ei tällä hetkellä ole mahdollista ennen hävittämistä ja ettei maassa ole kaupallisia laitoksia, jotka ovat erikoistuneet CFC-yhdisteiden poistamiseen kotijääkaappien eristykseen käytetystä solumuovista. Yhdistynyt kuningaskunta ilmoitti tämän aiheuttavan vaikeuksia, jos CFC-yhdisteet on otettava talteen kotijääkaappien solumuovista. Yhdistynyt kuningaskunta käytti tätä väitettä tukemaan tulkintaansa, jonka mukaan asetuksessa ei ehkä edellytettäisi CFC-yhdisteiden talteenottamista solumuovista.

Uuden asetuksen mukaisen hallintokomitean ensimmäisessä kokouksessa 4. lokakuuta 2000 useat jäsenvaltiot selvittivät, että ne ovat harjoittaneet CFC-yhdisteiden talteenottoa kotijääkaappien solumuovista jo useita vuosia. Ne kertoivat, että CFC-yhdisteitä otetaan talteen sekä kotijääkaappien eristykseen käytetystä solumuovista että niiden jäähdytysjärjestelmistä. 75 prosenttia CFC-yhdisteistä on solumuovissa ja 25 prosenttia jäähdytysjärjestelmässä. Komission myöhemmin eli vuoden 2001 alussa tekemien tutkimusten mukaan vähintään kahdeksalla jäsenvaltiolla oli kaupallisia laitoksia, joissa otetaan talteen CFC-yhdisteitä kotijääkaapeista, myös niiden solumuovista.

Yhdistynyt kuningaskunta toisti 8. tammikuuta 2001 päivätyssä kirjeessä näkökantansa, jonka mukaan vain yhdellä tai kahdella jäsenvaltiolla on laitoksia, joissa CFC-yhdisteet voidaan ottaa talteen eristykseen käytetystä solumuovista jääkaapin hävittämisen yhteydessä. Komissio tapasi 24. tammikuuta 2001 Yhdistyneen kuningaskunnan pyynnöstä Yhdistyneen kuningaskunnan hallituksen edustajia yhdessä viiden muun jäsenvaltion hallituksen edustajien kanssa. Yhdistynyt kuningaskunta totesi pääasialliseksi ongelmaksi omalta kannaltaan sen, että koska CFC-yhdisteitä sisältävien jääkaappien vienti on kielletty, sillä ei ole mahdollisuutta siirtymäaikaan, jona jääkaappien vienti lopetettaisiin suunnitellusti. Lisäksi Yhdistyneessä kuningaskunnassa ei ole CFC-yhdisteiden talteenottolaitoksia lukuun ottamatta pientä esittelylaitosta, joka ei kykenisi huolehtimaan sellaisesta määrästä jääkaappeja, jotka ehkä olisi käsiteltävä. Kolmannessa, 30. tammikuuta 2001 päivätyssä kirjeessä Yhdistynyt kuningaskunta palasi kotijääkaapeissa ja -pakastimissa oleviin valvottuihin aineisiin ja toi esiin kysymyksen 16 artiklan 3 kohdassa olevien sanojen mikäli mahdollista tulkinnasta suhteessa CFC-yhdisteiden talteenottoon kotijääkaapeista ja -pakastimista ja siitä, koskeeko ilmaisu 16 artiklan 2 kohtaa. Hallintokomitean kokouksessa lokakuussa 2000 oli jo sovittu, että 16 artiklan 3 kohta koskee solumuovia ja että CFC-yhdisteiden ottaminen talteen kotijääkaappien solumuovista on mahdollista.

Helmikuussa 2001 komissio vieraili yhdessä Yhdistyneen kuningaskunnan viranomaisten kanssa brittiläisyrityksessä, joka kehittää kotijääkaappien solumuovissa olevien CFC-yhdisteiden talteenottojärjestelmän prototyyppiä. Tämä osoitti molempien pitävän tärkeänä, että Yhdistyneessä kuningaskunnassa kehitetään talteenottoteknologiaa.

(1) EYVL C 172 E, 18.7.2002, s. 121.